Kollár, Boris, predseda NR SR (2020-03-20):
Ďakujem velice pekne. Ak mi dovolíte, všetci ste odo mňa dostatočne ďaleko, aby som mohol nerušene hovoriť. Pôvodne som si pripravil príhovor. Určite by bol štylisticky správne prečítaný, povedaný, ale nevystihoval by emočne to, čo teraz cítim tuná v srdci. A preto, ak dovolíte, ho odložím a prihovorím sa vám, tak ako vždycky, tu z pléna svojimi slovami. Vážené pani poslankyne, vážení páni poslanci, milé dámy, milí páni, Slovensko a prakticky celý svet je dnes v ohrození a čelí jednomu vážnemu ohrozeniu, aký sme nezažili od 2. svetovej vojny. Ľudia teraz od nás neočakávajú prázdne reči, plané sľuby, ale očakávajú od nás jasné, rázne skutky a hlavne zmenu. Slovo zmena bola ústrednou témou týchto volieb, marcových volieb, teda vlastne februárových, 29. februára sme mali voľby a zmena bolo presne to, čo ľudia od nás požadovali. Čo si pod tou zmenou ľudia predstavovali, dá sa to ľahko zhodnotiť, a to je, aby konečne po 30 rokoch prišli, po striedaní týchto rôznych vlád prišla taká vláda, ktorá sa bude v prvom rade pozerať na tých obyčajných 5 miliónov ľudí a nie na tých ľudí v pozadí, v zákulisí, rôznych oligarchov, všelijakých špekulantov, ktorí nikdy nerešpektovali vôľu ľudí, nikdy nerešpektovali voľby a urobili si to nakoniec v zákulisí po svojom. Tu na tejto pôde sa prijímajú zákony, ktoré ovplyvňujú život nás všetkých. Tu v tomto parlamente, vonku, na celom Slovensku, a nielen tu a teraz, ale aj do veľmi vzdialenej budúcnosti. Je veľmi dôležité, aby v týchto ťažkých časoch sme sa opozícia a koalícia spojili. Sme na jednej lodi. Potrebujeme prijímať také zákony, ktoré pomôžu v prvom rade ľuďom. Čelíme jednej vážnej kríze zdravotnej a hospodárskej. Pokiaľ toto neustojíme, tak na Slovensku sa bude ťažko žiť. Ja pevne som presvedčený, že spoločnými silami to dokážeme. Nepozerajme na to, kto to predkladá, ale čo predkladá. Takto sme sa my správali štyri roky v parlamente. Je dôležité, aby sme prijali teraz, v tomto ťažkom období, aby sme ťahali za jeden povraz, aby sme prijali taký set zákonov, ktorý naozaj teraz bude tu a teraz pomáhať ľuďom, ktorí teraz nevedia, sú ohrození, majú strach, teraz sa na nás všetci pozerajú a chcú vedieť jasné odpovede. Majú strach v tvári. Ja sa im nedivím. Ja ho mám tiež, ale mám v sebe vieru, že to spolu dokážeme. Z tohto miesta sa chcem teraz poďakovať odchádzajúcej vláde, pánovi Pellegrinimu. Ďakujem pekne za to, čo ste urobili pri boji proti tomuto koronavírusu. (Potlesk.) Rovnako sa chcem poďakovať všetkým zdravotníkom, hasičom, záchranárom, saniťákom, všetkým pracovníkom v laboratóriách. Ale rovnako naša úcta a poďakovanie patrí všetkých predavačkám, predavačom v potravinách, ktorí sú dennodenne vystavovaní možnej prípadnej nákazy. Doma majú deti, rodiny, oni sa tiež boja, ale aby sme to všetci prežili, tak chodia do tej roboty. To sú hrdinovia dnešných dní, títo ľudia. Rovnako pokladníčky pri železniciach, konduktori, všetci tí, ktorí zabezpečujú chod štátu. Rovnako bezpečnostné zložky, policajti, vojaci. Všetkým týmto vám patrí jedno obrovské poďakovanie a vďaka. Ďakujeme. (Potlesk.) Z ázijských krajín nám prichádzajú jasné odkazy, že dá sa bojovať s týmto koronavírusom, s touto pliagou. A ja vám poviem, čo je najlepší liek na to. Je to zodpovednosť, disciplína a spolupatričnosť. Ako sme videli, náš národ tieto všetky cnosti má. Videli sme to, keď sme sa spojili všetci pri tých krízových situáciách v Prešove, keď padla tá bytovka. Spojili sme sa obrovskou empatiou, keď sme išli zachraňovať štyri deti slovenské. Všetci sme sa spojili, celý národ. A keď budeme zodpovední, budeme mať disciplínu a budeme spolupracovať, tak vyjdeme z tejto krízy bez veľkých, ťažkých strát. Ja by som chcel z tohto miesta vyzvať, nie vyzvať, poprosiť všetkých ľudí na Slovensku, a je úplne jedno, či sú z východu, zo západu, zo severu alebo z juhu, či sú to Rusíni, Maďari, Rómovia, všetkých ľudí chcem vyzvať, aby sme sa spojili a tieto cnosti naplnili. Potom sa nám podarí túto krízu prekonať čo najľahšie. A dovoľte mi, aby som ukončil môj krátky prejav tým, čím som začal. Sme na spoločnej lodi a ja som pevne presvedčený, že naša disciplína, zodpovednosť a spolupatričnosť prekoná aj túto pandémiu a naštartuje, hlavne naštartuje našu budúcnosť. A v tomto nám Boh pomáhaj. Ďakujem. (Potlesk.)